聞浙東方寇大作道路不通迂路由江南以歸有感二首  其一
作者：李綱
朝代：宋

paragraphs: 理裝適吴會，避寇由江濱。
寧知治安世，乃作途窮人。
風濤豈不險，舟檝尚可因。
失身入畏塗，難以理義陳。
平生笑子美，逃亂走踆踆。
如今翻自笑，亦須謀此身。
此身何足惜，上有髙年親。
骨肉幾百口，干戈已相鄰。
以我此日心，知彼無辜倫。
安得濟川舟，載之適通津。
徙置安樂土，不知戰鬪塵。
已矣可奈何，願爲太平民。